Tien studente vas ná geweld op Fort Hare-kampusDie Universiteit van Fort Hare. Foto: Twitter via @SAgovnews Die Universiteit van Fort Hare in die Oos-Kaap het Donderdag gesê tien studente is in hegtenis geneem in verband met geweld en die beskadiging van universiteiteiendom Woensdagaand. Betogende studente het Woensdag buitebande in die strate en by die hoofhek van die Alice-kampus en ŉ tent aan die brand gesteek. Hulle het ook geboue geplunder en gevandaliseer. Die studente beweer die universiteitbestuur wil nie toegee aan hul eise om ete-toelae aan die studente te gee nie. Athi Zembe, woordvoerder van die universiteit, het gesê die instansie is in kennis gestel dat tien studente in hegtenis geneem is. “Daar is nie sprake van enige verandering aan ons eeufeesviering is nie en alles sal volgens plan verloop,” het hy gesê. “Die kwessies word hanteer. Die polisie is gisteraand ontplooi om die situasie onder beheer te bring en die bestuur sal binnekort met die studenteleierskap vergader.” Die Studenteraad (SR) het Donderdag gesê sy betoging is deur “kriminele elemente” gekaap wat die universiteit se eeufeesviering wil ontwrig. Fort Hare vier Vrydag sy eeufees wat na verwagting deur pres. Jacob Zuma en pres. Robert Mugabe bygewoon sal word. Die tent waar die viering sou plaasvind is deel van die eiendom wat afgebrand is. Bulali Rawana, SR-voorsitter, het Donderdag in ŉ televisie-onderhoud gesê die studente wil graag op ŉ vriendskaplike wyse by ŉ oplossing kom sonder om hulle tot geweld te wend. “As die studenteleierskap ondersteun ons hoegenaamd nie die beskadiging van eiendom as ŉ weg tot ŉ oplossing nie. Ons veroordeel dit op die sterkste manier moontlik. Dit mag nooit gebeur nie, dit moes nie gebeur het nie,” het Rawana gesê.